कई ऐसे भी मामले होते हैं, जिनमें अभिभावक बच्चों पर हाथ उठाते हैं, और जिसकी वजह से आगे चलकर बच्चा उनके साथ ग़लत व्यवहार करने लगता है. डॉ सचदेवा का कहना है,“मारपीट आपका आख़िरी हथियार है, इसे मामूली बातों पर न ख़र्चें. जब बच्चा बहुत बड़ी ग़लती कर दे, तो कभी एक थप्पड़ मार सकते हैं. बच्चों पर हर बात पर हाथ उठाना बहुत ही ग़लत अप्रोच है.” 10 वर्ष से कम उम्र के बच्चे हर बात को दिल से लगा लेते हैं. उनमें यह समझ विकसित नहीं हुई होती है कि उन्हें किस बात को किस तरह से लेना चाहिए. जब उनकी पिटाई होती है, तो उन्हें लगता है कि मां उन्हें प्यार नहीं करती. इससे वे निराशा और अकेलेपन की ओर बढ़ते हैं. जो बच्चे अक्सर मार खाते हैं, वे स्कूल में जाकर अपने सहपाठियों के साथ मारपीट करते हैं, क्योंकि उन्हें मारपीट करना बहुत सामान्य लगने लगता है.